لیث_بن_سعد
سخاوت
سخاوت وفیاضی گویا ان کی طبیعت ثانیہ بن گئی تھی، وہ اپنی دولت مستحقین پربے دریغ صرف کرتے تھے، لوگوں کوپیسہ جمع کرنے میں لطف آتا ہے اور ان کواس کے خرچ کرنے میں لذت محسوس ہوتی تھی، اس کے علاوہ تجارت کا کاروبار بھی تھا، ان کے تمام سوانح نگار لکھتے ہیں ان کی سالانہ آمدنی ۷۰،۸۰/ہزار دینار تھی؛ مگراس پوری آمدنی پرکبھی زکاۃ دینے کی نوبت نہیں آتی تھی، یہ پوری آمدنی فقراء ومساکین اور مستحق اہلِ علم پرخرچ ہوجاتی تھی، خود فرماتے تھے کہ میں جب سے بالغ ہوا ہوں، مجھ پرایک درہم بھی زکاۃ واجب نہیں ہوئی۔ کسی سال آمدنی کم ہوتی تھی توقرض کی نوبت آجاتی تھی، جب تک زندہ رہے سودینار سالانہ مستقل طور سے امام مالک رحمہ اللہ کے پاس بھیجتے تھے، ایک بار امام مالک نے انہیں لکھا کہ مجھ پرکچھ قرض ہوگیا ہے فوراً پانچ سودینار ان کے یہاں بھجوادیئے، ایک بار امام مالک نے ان سے تھوڑی سی عصفر (پیلے رنگ کی گھاس) لڑکوں کے کپڑے رنگنے کے لیے مانگی (غالباً یہ مصر کی خاص پیداوار تھی) انہوں نے اتنی مقدار میں بھیجی کہ امام مالک رحمہ اللہ کا بیان ہے کہ ہم نے اپنے گھرکے بچوں کے کپڑے رنگے، پڑوسیوں نے استعمال کیا؛ پھربھی اتنی بچ گئی کہ ایک ہزار دینار میں اُسے فروخت کیا گیا (خطیب نے اس واقعہ کے بیان میں بہت زیادہ مبالغہ سے کام لیا ہے)۔ امام لیث بن سعد سنہ۱۱۳ھ میں حج کوگئے تھے، حج سے فارغ ہوکر زیارتِ نبوی کی غرض سے مدینہ منورہ تشریف لے گئے وہاں پہنچے توامام مالک نے عمدہ کھجوروں کا ایک طشت ان کے پاس ہدیہ بھیجا؛ انہوں نے اس طشت میں ایک ہزار دینار رکھ کرواپس کیا۔ ابن لہیعہ مشہور محدث ہیں، اتفاقاً ان کے گھر میں آگ لگ گئی اور سارا اثاثہ جل گیا، حضرت لیث بن سعد کواطلاع ہوئی توایک ہزار دینار بطورِ اعانت ان کے پاس بھیج دیئے، بسااوقات وہ اپنی اس دادودہش کواپنے لڑکوں سے بھی پوشیدہ رکھتے تھے؛ تاکہ پانے والے کویہ ذلیل نہ سمجھیں، ایک بار منصور بن عمار کوانہوں نے ایک رقم دی اور کہا کہ دیکھو میرے لڑکے کونہ معلوم ہو؛ ورنہ تم اس کی نگاہ میں حقیر ہوجاؤگے، جب ان کے صاحبزادے شعیب کومعلوم ہوتا تواس کی تلافی میں انہوں نے بھی اپنے والد کی رقم سے ایک دینار کم رقم منصور کودی اور کہا کہ میں نے ایک دینار کم اس لیے کردیا ہے کہ عطیہ میں والد کے برابر نہ ہوسکوں۔ اسدبن موسیٰ کا بیان ہے کہ جب عراق میں عباسیوں نے بنوامیہ کوقتل کرنا شروع کیا تومیں بھاگ کرمصر چلا گیا، مصر میں بڑی بے سروسامانی اور پریشانی کی حالت میں پہنچا تھا، اتفاق سے اسی حالت میں لیث بن سعد کی مجلس درس میں گیا جب مجلس برخاست ہوگئی توان کا خادم میرے پاس آیا اور کہا کہ میں جب تک واپس نہ آجاؤں یہیں ٹھہرے، تھوڑی دیر بعد وہ آیا اور اس نے مجھے سودینار کی ایک تھیلی دی اور کہا کہ امام نے فرمایا کہ اس سے اپنا سامان درست کرلیجئے، اسد کا بیان ہے کہ اس وقت میری کمر میں ایک ہزار دینار بندھے ہوئے تھے۔ ، میں نے اس کونکالا اور خادم سے کہا کہ میں شیخ سے ملنا چاہتا ہتوں، تم جاکر اجازت لاؤ چنانچہ میں ان کے پاس گیا اپنا نام ونسب بتایا؛ پھراس رقم کوواپس کرنا چاہا؛ انہوں نے کہا کہ یہ ہدیہ ہے، صدقہ نہیں ہے، اس لیے قبول کرنے میں تامل نہ ہونا چاہیے؛ مگرمیں نے معذرت کی اور کہا کہ جس چیز سے میں مستغنی ہوں نفس کواس کا عادی بنانا نہیں چاہتا، شیخ نے فرمایا کہ اچھا اگرتم لینا پسند نہیں کرتے تومستحق اصحاب حدیث میں یہ رقم تقسیم کردینا اسد کہتے ہیں کہ میں نے مجبور ہوکر یہی کیا۔ ایک عورت ایک پیالہ لے کرآئی اور اس نے کہا کہ میرا شوہر بیمار ہے (بعض تذکروں میں لڑکے کا ذکر ہے اور بعض تذکروں میں مطلق یہ واقعہ مذکور ہے) معلوم ہوا ہے کہ آپ کے یہاں شہد ہے، اس پیالہ بھر شہد دے دیجئے، فرمایا وکیل (ناظم اُمورِ خانہ داری یاپرائیوٹ سکریٹری کووکیل کہتے تھے) کے پاس جاؤ اور اس سے کہو کہ وہ تمھیں ایک مطر شہد دے دے، عورت جب وکیل کے پاس پہنچی تووکیل امام کے پاس آیا اور غالباً شہد کی اتنی بڑی مقدار دینے پرکچھ کہا سنا؛ مگرآپ نے فرمایا کہ جاؤ اس کودے دو، اس نے اپنے ظرف کے بقدر مانگا تھا، ہم اس کواپنے ظرف کے بقدر دیتے ہیں، ایک مطر کا ایک سوبیس رطل ہوتا ہے۔